Spoločenstvo evanjelickej mládeže

Spoločenstvo evanjelickej mládeže (skr. SEM) je kresťanská mládežnícka organizácia, ktorej právna forma je občianske združenie s celoslovenskou pôsobnosťou.
Dejiny.
SEM vznikol na konferencii evanjelickej mládeže v Tatranských Zruboch dňa 28. marca 1992. Registrácia na Ministerstve vnútra je od 2. júla 1992.
Činnosť.
Základná činnosť SEM-u je plnohodnotný rozvoj a výchova mládeže (do 30. rokov), vytváranie vzdelávacích projektov, podpora medzinárodnej spolupráce a misijných projektov.
SEM dopomáha k sprevádzaniu a výchove mládeže v období dospievania k zdravým, duchovným a morálnym hodnotám, k rozvoju potenciálu mládeže, k zodpovednému a aktívnemu využívaniu voľného času. Svoju činnosť uskutočňuje prostredníctvom rôznych podujatí, pravidelných či jednorazových voľnočasových či športových aktivít, klubov, táborov, workshopov, neformálneho vzdelávania či iných projektov.
Štruktúra.
Predseda je štatutárny orgán. Predsedom SEM-u je od 17. novembra 2018 PhDr. Jozef Šimek.
Podpredsedom SEM-u je od 19. novembra 2022 Mgr. Tomáš Sklárš.
Predsedníctvo je výkonný orgán SEM-u a tvorí ho predseda s podpredsedom a ďalší volený členovia organizácie, ktorých na 4 roky volí valné zhromaždenie SEM-u. Predsedníctvo riadi činnosť organizácie medzi zasadnutiami valného zhromaždenia SEM-u.
Valné zhromaždenie je najvyšším orgánom Spoločenstva evanjelickej mládeže. Tvoria ho vedúci, resp. delegáti miestnych združení SEM-u, predsedovia centier SEM-u a predsedníctvo organizácie. Úlohou valného zhromaždenia je voliť zástupcov SEM-u do orgánov, hodnotiť a schvaľovať výročnú správu, rozpočet a program SEM-u.
Rada starších je dozorný a poradný orgán SEM-u a pomáha riešiť duchovné otázky a problémy mladých ľudí v súlade so základnými kresťanskými princípmi. Radu starších volí VZ SEM na obdobie 4 rokov.
SEM organizuje svoju prácu v rámci šiestich oblastných centier: Bratislava, Myjava, Púchov, Orava-Liptov, Tatry, Košice a Centrály SEM-u.
Celoslovenské aktivity.
SemFest.
SEMFEST je štvordňový open air festival pre mladých. Podtitul SemFestu znie: "Môj festival." Vyjadruje túžbu organizátorov, aby to bol festival pre mladých ľudí – priestorom prezentácie ich umeleckej tvorby, priestorom stretnutí s inšpirujúcimi ľuďmi, miestom budujúceho spoločenstva, prameňom povzbudenia pre každodenný život s Pánom Ježišom i fungovanie ich mládeže či zboru. Na SemFest-e sa každoročne stretáva viac ako 1000 mladých ľudí.
DVK (Dokonalý v Kristu).
DVK je vzdelávacím kurzom pre mladých kresťanov, ktorí chcú prehĺbiť svoje vedomosti v duchovných otázkach. Spodná veková hranica je 17 rokov a stretnutia sa konajú raz mesačne. Tematické okruhy, ktoré obsahuje vzdelávanie sú: Princípy Biblie, Duchovný život, Praktické zručnosti, Učeníctvo.
Konfivíkendovky.
Konfivíkendovky sú špeciálne víkendové stretnutia pre vekovú skupinu 12-14 rokov. Program je riešený zážitkovo, aby účastníkov zaujal a priniesol podnety na uvažovanie.
Stretnutie vedúcich mládeží (SVM).
SVM je projekt SEM-u zameraný na budovanie a vzdelávanie tímov pracovníkov s mládežou v cirkevných zboroch alebo mládežníckych spoločenstvách na Slovensku. V rámci projektu SVM je ponúknuté duchovné vzdelávanie a semináre zamerané na budovanie a rozvoj kompetencii slúžiacich k lepšej schopnosti organizovať a viesť prácu vo svojej komunite.
Konferencia SEM.
Hlavným cieľom konferencie je povzbudzovať mladých ľudí z celého Slovenska do živého vzťahu s Bohom, hlbšieho a intenzívneho života založeného na kresťanských hodnotách, čo môže byť v konečnom dôsledku prínosom nielen pre jednotlivcov, ale aj pre celú spoločnosť. V rámci konferencie má účastník možnosť zúčastniť sa hlavných programov s nosnými témami, seminárov či rôznych diskusií na témy, ktoré prináša aktuálna doba.
Stretnutie pracovníkov SEM-u a Vzdelávanie pracovníkov SEM-u.
Pravidelné stretnutia pracovníkov SEM-u a vzdelávania pracovníkov SEM-u ktoré sú zamerané na zdieľanie, osobný rast pracovníkov a praktické plánovanie aktivít SEM-u.
Helping Hand.
Misijný projekt Helping Hand funguje od roku 2009. Prešiel rôznymi vývojovými štádiami, ktorého súčasťou boli rôzne menšie podprojekty ako Meet God, Spoločenské hry, či Emmaus – tvoja cesta s Bohom. Základná myšlienka projektu – zvestovanie evanjelia – však bola vždy zachovaná – či na Slovensku alebo v iných štátoch. Forma a spôsob služby v rámci tohto projektu sa však mení podľa situácie a cieľovej skupiny.
IDEA.
Idea je metodický portál, ktorý obsahuje materiály pre vedúcich pracovníkov: dorastov, mládeží, skupiniek registrovaných v SEMe. Portál Idea bol spustený 24. decembra 2021 a obsahuje rôzne metodické materiály ako sú: témy, výklady, aktivity, hry, podporné materiály pre skupinky, mládeže a dorasty, materiál pre rozvoj vedúcich pracovníkov, podrobné materiály na prípravu táborov a ďalšie špecifické kategórie. Všetky materiály sú rozdelené do skupín, ktoré bližšie špecifikujú druh a cieľovú skupinu materiálov, ako napríklad: Pre dorast, pre mládež, na skupinku, alebo hry pre malú skupinu, hry bez prípravy a ďalšie parametre, ktoré zefektívňujú vyhľadávanie podkladov podľa toho, čo návštevník portálu hľadá.
Zahraničná spolupráca.
Trojpartnerstvo cirkví.
SEM aktívne participuje v rámci spolupráce Evanjelickej cirkvi augsburského vyznania (ECAV) a nemeckých partnerských cirkví Evangelische Kirche in Mitteldeutschland (EKM) a Evangelische Landeskirche in Württemberg.
Spolupráca s EJW.
Evangelisches Jugendwerk in Württemberg (EJW) je mládežnícka sekcia Evangelische Landeskirche in Württemberg, s ktorou SEM spolupracuje veľmi aktívne už niekoľko rokov.
Spiritual Orphan Network.
Dlhoročná spolupráca s organizáciou Spiritual Orphan Network, USA, v rámci organizovania anglických táborov.
Spolupracujúce organizácie.
Evanjelická cirkev a.v. na Slovensku (ECAV).
Evanjelická cirkev (ECAV) a SEM úzko spolupracujú na všetkých aktivitách ako aj v organizačnom, finančnom a materiálnom zabezpečení.
ESC.
SEM je jednou z akreditovaných organizácií v rámci projektu Európskeho zboru solidarity a v minulosti tiež Európskej dobrovoľníckej služby. V rámci týchto projektov dlhoročne hosťuje zahraničných dobrovoľníkov a taktiež vysiela mladých záujemcov zo Slovenska do zahraničia.
NIVAM.
SEM je akreditovanou organizáciou v rámci Ministerstva školstva, výskumu, vývoja a mládeže Slovenskej republiky a prostredníctvom Národného inštitútu vzdelávania a mládeže (NIVAM) dostáva podporu na svoju celoročnú pravidelnú a systematickú prácu s mládežou nadregionálneho charakteru.